
Viktige personer i trettiniende bok

I Elvegaten på Kalvskinnet

Margrete Storsve Bakke – jordmor ved E.C. Dahls fødestiftelse, gift med:

Jonas Bakke – direktør ved E.C. Dahls fødestiftelse

Julius Bakke – Margrete og Jonas’ sønn

Oline Bakke – Margretes og Jonas’ datter

Jon Lycke Bakke – Jonas’ sønn med avdøde Julie Lycke Bakke

Emilia Brodtkorb – Jonas’ datter med avdøde Maja Brodtkorb

Ranveig Lillemo – husholderske

 

I Lillegårdsbakken på Nedre Bakklandet

Stella Mathisdatter Storhaug – Bestyrerinne på barneasylet Viktors Minde, Margretes halvsøster. Hun har sønnen Jacob med tidligere skipper Tobias Pettersen og tvillingene Tor og Ella med ektemannen:

Torbjørn Storhaug – bondesønn fra Verdalen, musiker og lærer ved musikkskolen. Torbjørn er sammen med avdøde Karen Lia Brandt far til:

Maren Lia Storhaug

 

På Trondhjems Musikskole

Rolf Skaug – rektor

Bergljot Due Jensen – pianolærerinne

Ingrid Schultz – Torbjørns pianoelev. Hun er datter av Sophia og Ludvig Schultz, som begge er musikere

 

På E.C. Dahls fødestiftelse

Hans Madsen – bestyrelsesmedlem og venn av Jonas Bakke

Bertha Grue – forstanderinne og overjordmor

Ninni Hoff Ibsen – doktor

Eirik Brandsæg – doktor, gift med Gina

Elise Rosengren – jordmor

Søster Anne Vollan – barnepleierske ved stiftelsens pleieavdeling

Søster Guri Auran – sykepleierske ved stiftelsens mødrehjem

Oda Helseth – ufaglært assistent, gift med Frank Helseth og mor til Martin

 

På politistasjonen i Hornemannsgården

Sigbjørn Enoksen – kriminalbetjent

 

På barneasylet Viktors Minde

Emma Smedplassen – barnepleierske, stedfortredende bestyrerinne i Stellas fravær

Frederik Åsvang – lærer

Simon – Sofie Antonsen og Jørgen Nordås’ sønn

 

I Løten

Johan Storsve – distriktslege. Johan er far til Margrete og avdøde Ulrik. Gift med:

Laura Storsve – Mor til avdøde Ulrik, Margrete og Stellas tante, enke etter Jacob Brandt. Laura og Johan er adoptivforeldre til:

Peder og Grete Lia Brandt – Karen og Andreas Lias barn, Maren Lia Storhaugs halvsøsken

Matilde Nes – Laura og Johans hushjelp. Hun er mor til:

Oline Nes – fjøstaus på Ås

Johanne Krokstibakken Ås – husmannsdatter, gift med storbonden Lars Ås, Margretes ungdomskjæreste. Johanne og Lars har sønnen Lille-Olaus og datteren Brit Torbjørg

 

På Ådalsbruk

Even Østlund – kjernemakerlærling ved Aadals Brug Mekaniske Verksted og Jernstøperi

Agnete Nysæther – ingeniørdatter, nylig hjemkommet fra København


Slik sluttet forrige bok:

Da han hadde fått den vesle sønnen i armene sine, la han den varme barnekroppen opp mot skulderen sin og snuste inn den gode, varme duften som kjennetegnet et nyfødt barn, som ennå var varm og fuktig etter ferden gjennom morens skjød.

«Skynd deg hjem nå, så ikke Emilia sovner før du viser henne beviset på at hun har fått en bror.» Hun strakte ut armene etter den nyfødte sønnen. «Du skal få holde ham mer i morgen, det lover jeg deg.»

Han la den vesle gutten over i armene hennes og begynte å gå mot døren. Idet han la hånden på dørhåndtaket, snudde han seg og ga Margrete et slengkyss før han formet ordene jeg elsker deg med leppene og lukket seg ut av fødesalen.

Samtidig

«Det var det jeg sa.» Finn kikket lattermildt bort på kollegaen sin. «Du kan ikke lese kart, Preben. Nordre gate er på den andre siden av Torvet.»

Lastebilen var fullastet med flyttekasser og husgeråd som han og Preben hadde hentet på jernbanestasjonen etter at godstoget nordfra omsider hadde ankommet Trondhjem etter flere timers forsinkelse. Nå hadde de tydeligvis også kjørt seg bort, etter at Preben ganske så bastant hadde påstått at Nordre gate måtte ligge på Kalvskinnet.

For øyeblikket var de på vei bortover en relativt bred gate som etter skiltene å dømme het Bispegaten. Gaten skulle, ifølge kartet, lede dem forbi E.C. Dahls stiftelse og helt frem til Nidarosdomen. Hvis de da bare husket å ta til venstre opp Munkegaten når de kom til domkirken, og deretter til høyre ned Kongens gate, ville mye være gjort. Han kikket ned på kartet igjen. Nordre gate 9 var adressen de skulle til. Etter hva oppdragsgiveren Eirik Brandsæg hadde fortalt ham, skulle bygården ha to etasjer og være gulmalt.

«Dokter’n sa vel at vi bare kunne losse av kassene og sette dem i bakgården hvis vi kom etter midnatt, ikke sant?» Preben var håpefull i stemmen.

«Joda. Det går så fint atte.» Han dyttet opp bilvinduet på passasjersiden og stakk nesen ut. «Jeg trur jaggu det blir tropenatt i natt. Det er så hett ute at jeg holder på å krepere.» Han stakk en finger innunder den stramme skjortekragen og skar grimaser.

«Hallo der! Den blindpassasjeren vil jeg nødig ha med videre.»

Finn så plutselig at Preben hadde begynt å vifte febrilsk med hånden etter en veps. Insektet måtte ha entret førerhuset i lastebilen i samme øyeblikk som han hadde åpnet bilvinduet.

«Men pass nå på hvor du kjører, da, mann!» Han klamret seg fast til håndtaket på bildøren mens han ga Preben et oppgitt blikk.

Finn la plutselig merke til at øynene til sjåføren var vidt oppsperret og fulgte blikket hans. Øyeblikket etter gispet han etter luft. En hvitlakkert Citroën Type A kom i samme sekund kjørende i full fart ut fra den smale veien, som ifølge kartet, førte opp til den fasjonable, gulmalte murbygningen som huset byens fødestiftelse.

Preben hogg foten mot bremsepedalen. «Men … Han bremser jo ikke!» skrek han fortvilet og forsøkte å tvinge lastebilen mot høyre i håp om å kunne forhindre at de to bilene støtte sammen.

Finn slo hendene for ansiktet og skrek av sine lungers fulle kraft da en overdøvende lyd av vridd metall og knust glass fylte førerhuset.

